מרגלית יוסף

מרגלית יוסף (1926 ה' בסיוון ה'תרפ"ו – י"ט באב ה'תשנ"ד, 27 ביולי 1994) הייתה אשתו של הרב עובדיה יוסף. הייתה מעורבת בפועלו הרבני והפוליטי. לאחר פטירתה נקראו על שמה רחובות ומוסדות רבים.

ביוגרפיה
ממוזער|210x210 פיקסלים|מרגלית יוסף לצד בעלה ובניה עדינה ויעקב. 1947 (הערכה)
נולדה בחַלַבּ שבסוריה לזכייה ולרב אברהם פטאל שהיה שדכן מוכר. היא הייתה הבת הצעירה מתוך חמישה ילדים. בשנת תרצ"ד-1934 נפטרה אמה, כשהייתה בת 8. שנתיים מאוחר יותר בשנת תרצ"ו-1936 עלה אביה איתה ועם אחותה לארץ ישראל באמצעות אישורים מיוחדים שהשיג מרופא מוסלמי. הם הגיעו לארץ ישראל ברכבת מדמשק לקוניטרה שם עברו את הגבול לחמי טבריה כאשר שאר בני המשפחה הצטרפו מאוחר יותר.

בישראל כיהן אביה כרב בירושלים והתחתן בשנית. לאחר מספר שנים, על רקע מתחים עם אמה החורגת, חזרה לחלב ועבדה אצל משפחת ספרא במשך שלוש שנים, ובסופן שבה לארץ ישראל.

בט"ו בשבט ה'תש"ד (1944), בהיותה בת 17, התארסה לרב עובדיה יוסף שהיה בן 24 וכיהן באותה עת כרב צעיר בירושלים. בד' בניסן התחתנו.

לאחר לידת ילדם השלישי עברה יחד עם בעלה לגור במצרים, בעקבות עבודתו שם כרב. לאחר שלוש שנים שבו לארץ ישראל דרך איטליה.

מרגלית הייתה ידועה כבעלת חסד, וביתה היה פתוח לכל נצרך. מאז נישואיה הייתה צמודה לרב יוסף בכל תחנות חייו, השפעתה עליו הייתה רבה ולעיתים היא אף לקחה חלק פעיל בהחלטות שהיו קשורות לחייו הציבוריים. כך למשל, הניאה אותו בראשית שנות ה-50 מלקבל הצעת מינוי לתפקיד ראש הבד"ץ של העדה החרדית הספרדית. עוד בזמן כהונתו של בעלה כרב ראשי, דחקה בו להקים מפלגה, ומנעה מרבני אגודת ישראל להיכנס לביתו ולשכנעו. לאחר הקמתה של ש"ס הייתה מסננת את היוצאים והבאים לחדרו, על פי שיקול דעתה.

ב-1990 ניסתה לאחות את הקרע שנוצר בין בעלה לרב שך בעקבות "התרגיל המסריח" ומאוחר יותר ניסתה לשכנע את בעלה לנתק את יחסיו עם אריה דרעי.
ממוזער|קברה וקבר בעלה בבית הקברות סנהדריה
מרגלית יוסף נפטרה בשנת ה'תשנ"ד (1994) והותירה אחריה את בעלה ואחד עשר בנים ובנות. סמוך לפטירתה ערכה משפחתה לוויה פרטית ולאחר מכן יצאה לוויה ציבורית מישיבת פורת יוסף, והיא נקברה בבית הקברות סנהדריה. לימים, נקבר בעלה לצידה.

בעלה ספד לה בין השאר במילותיו של רבי עקיבא "שלי ושלכם - שלה הוא". בני משפחתה טענו שההפגנות מול ביתם נגד הסכמי אוסלו החישו את פטירתה.

על אף שהציעו לרב יוסף שידוכים שונים, הוא נמנע מכך בשל אהבתו לאשתו.

 הנצחה 
 רחובות על שמה 
 לאחר פטירתה נקראו על שמה רחובות בערי ישראל, בהן ירושלים, ביתר עילית, קריית מלאכי פתח תקווה, ועוד.
 ב-2006 בקריית מלאכי נקרא רחוב על שמה רחוב מרגלית יוסף במעמד בעלה הרב עובדיה יוסף.
 בשכונת עמישב בפתח תקווה, ישנו רחוב הרבנית מרגלית יוסף.

 מוסדות הקרויים על שמה 
 בתי ספר וסמינר 'בית מרגלית' ברשת מעיין החינוך התורני.
 רשת המעונות "נאות מרגלית".
 סניף גמ"ח "מרגלית אם בישראל".
 "נצח מרגלית" עמותה לסיוע רפואי.

 ספרים לזכרה 
 מרגלית קציר, באשר תלך - קורות חייה של הרבנית מרגלית יוסף, הוצאת ירושלים: מכון מאור הראשונים, 2007
 אברהם אוחיון, אשת המאור הגדול, הוצאת ספרי הרב אוחיון, 2014
משפחתה מציינת את זכרה באירועים מדי שנה.

ילדיה
 בתה עדינה בר-שלום הקימה את המכללה החרדית האקדמית הראשונה.
 בנה הרב יעקב יוסף, נפטר בתשע"ג, 2013. היה ראש ישיבת "חזון יעקב". היה נשוי לנצחיה, בתו של הדיין הרב עמרם אזולאי.
 בתה מלכה ששון.
 בנה הרב אברהם יוסף, הרב הראשי של חולון
 בתה יפה כהן שימשה מנהלת לשכתו של אריה דרעי בהיותו שר הפנים.
 בנה הרב יצחק יוסף - הראשון לציון, מחבר ספרי "ילקוט יוסף", נשיא ישיבת חזון עובדיה.
 בתה רבקה, נשואה לרב יעקב צ'יקוטאי, רב העיר מודיעין-מכבים-רעות.
 בתה שרה, תאומתה של רבקה היא ציירת. שרה נשואה לרב מרדכי טולידאנו, ראש בית מדרש "יביע אומר" ואב בית דין בירושלים.
 בנה הרב דוד יוסף הוא הראשון לציון הרב הראשי לישראל, ראש כולל "יחוה דעת", ומחבר ספרי הלכה ברורה.
 בתה לאה, נשואה לרב אהרן בוטבול, רב אזורי חבל מודיעין.
 בנה הרב משה יוסף משמש כראש מכון "מאור ישראל" וראש בד"צ "בית יוסף". נשוי ליהודית, בת הרב אברהם סודרי.

 לקריאה נוספת 


קישורים חיצוניים
 מרגלית יוסף - תגית באתר כיכר השבת





הערות שוליים

קטגוריה:משפחת יוסף
קטגוריה:יהודים הקבורים בבית הקברות סנהדריה
קטגוריה:רבניות (נשות רבנים)
קטגוריה:ישראלים ילידי סוריה
קטגוריה:נשות העלייה החמישית
קטגוריה:ישראליות שנולדו ב-1926
קטגוריה:ישראליות שנפטרו ב-1994